Стефан Фурнаджиев
Помня дерменджията…

chitanka.info

Помня дерменджията —

бащата на брашното, синът на птиците!

Беше тежък като канара.

Тежеше на мястото си.

Въртеше валовете,

въртеше хората край себе си.

Мливарите казваха:

„От воденичния камък

свят му се вие.“

Даваше хляб на гълъбите

и на пъдаря.

Вечер от задната врата на воденицата

тръгваха праведни хора с дълги

черковници.

Тръгваха към гората,

към бозалъци, окрайчени с пясъчни

масали…

Тогава убиха дерменджията —

бащата на брашното,

синът на птиците.

И се роди Габарево.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.